მიკრონეზიის ფედერაციული შტატების კონსტიტუცია

მიკრონეზიის ფედერაციული შტატების კონსტიტუცია () ― მიკრონეზიის ფედერაციული შტატების უზენაესი კანონი. მიიღეს 1979 წელს. 

ისტორია
კონსტიტუციის პროექტის შემუშავება 1975 წლის ივნისიდან დაიწყეს. კონსტიტუცია რატიფიცირდა 1978 წლის 1-ელ ოქტომბერს და ძალაში შევიდა 1979 წლის 10 მაისს. 10 მაისი მიკრონეზიის ფედერაციული შტატების კონსტიტუციის დღეა. კონსტიტუციაში ცვლილებები ერთხელ, 1990 წელს შევიდა.

კონსტიტუცია
მიკრონეზიის ფედერაციული შტატების კონსტიტუცია აშშ-ის კონსტიტუციას დაეფუძნა. კონსტიტუცია უზრუნველყოფს ხელისუფლების დანაწილებას აღმასრულებელ, საკანონმდებლო და სასამართლო შტოებს შორის და ქვეყნის ფედერაციულ მოწყობას.

აშშ-ისგან განსხვავებით, მიკრონეზიის საკანონმდებლო ორგანო ერთპალატიანია, რომელსაც ეროვნული კონგრესი ეწოდება და 14 სენატორისგან შედგება. ოთხი სენატორი ქვეყნის ოთხ შტატს წარმოადგენს და 4 წლის ვადით აირჩევიან. დანარჩენი სენატორები მოსახლეობის რაოდენობის მიხედვით არიან განაწილებული და 2 წლის ვადით აირჩევიან. ეროვნული კონგრესი ირჩევს პრეზიდენტსა და ვიცე-პრეზიდენტს. საგარეო პოლიტიკისა და ეროვნული თავდაცვის გარდა, მმართველობის ფუნქციების დიდ ნაწილს მიკრონეზიის მთავრობა ახორციელებს. კონსტიტუციის მიხედვით, მიკრონეზიის ფედერაციულ შტატებში მოქალაქეობის არმქონე პირებს მიწის ფლობის უფლება არ აქვთ.

მიკრონეზიის ფედერაციული შტატების კონსტიტუცია პრეამბულასა და 16 მულხს მოიცავს.

მუხლი I
I მუხლი განსაზღვრავს მიკრონეზიის ფედერაციული შტატების ტერიტორიას.

მუხლი II
კონსტიტუციის II მუხლი ადგენს კონსტიტუციის უზენაესობას ყველა სხვა კანონის წინაშე.

მუხლი III
მესამე მუხლი მოიცავს კანონს მიკრონეზიის ფედერაციული შტატების მოქალაქეობის შესახებ. 

მუხლი IV-VI 
კონსტიტუციის IV, V და VI მუხლი მიკრონეზიის ფედერაციული შტატების უფლებთა ბილის ფუნქციას ასრულებს. V მუხლით დაცულია ტომთა ხელმძღვანელების ტრადიციული უფლებები, VI მუხლი კი 18 წლისა და უფროსი ასაკის მოქალაქეებს ხმის მიცემის უფლებას ანიჭებს.

მუხლები VII-XII
VII-XII მუხლები მიკრონეზიის ფედერაციული შტატების ხელისუფლების დანაწილების პრინციპებს განსაზღვრავს. ხელისუფლება საკანონმდებლო (მუხლი IX), აღმასრულებელ (მუხლი X) და სასამართლო (მუხლი XI) ხელისუფლებად იყოფა. VII მუხლი ფედერალურ სისტემას აყალიბებს. VIII მუხლი ხელისუფლების სამ დონეს: ეროვნულ, ფედერალურ და ადგილობრივ დონეს განსაზღვრავს.

მუხლი XII
XII მუხლი სახელმწიფო ფინანსებს არეგულირებს.

მუხლი XIII
XIII თავი ზოგად დებულებებს მოიცავს.

მუხლი XIV
კონსტიტუციის XIV თავი კონსტიტუციაში ცვლილებების შეტანის პროცედურას განიხილავს.

მუხლები XV-XVI
კონსტიტუციის XV და XVI მუხლები გარდამავალ დებულებებს მოიცავს.

იხილეთ აგრეთვე
კონსტიტუციონალიზმი

სქოლიო

კატეგორია:კონსტიტუციები ქვეყნების მიხედვით
კატეგორია:მიკრონეზიის ფედერაციული შტატების სამართალი
კატეგორია:მიკრონეზიის ფედერაციული შტატების მთავრობა
კატეგორია:1979 წლის დოკუმენტები